মরা মুরগি নিয়ে তোলপাড় চলছে রাজ্যে। আশঙ্কায় পছন্দের চিকেন থেকে দূরত্ব বজায় রাখছেন অনেকেই। রেলেও আমিষ পদে চিকেন সরবরাহ করা হয়। মরা মুরগি-কাণ্ডের পর ট্রেনযাত্রীদের মধ্যে আশঙ্কার বাতাবরণ তৈরি হয়েছে। তবে ভয়ের কোনও কারণ নেই বলে জানিয়েছে রেল। তাদের বক্তব্য, নিঃসঙ্কোচে মুরগির মাংস খেতে পারেন যাত্রীরা।                 রেলের খাবারের মান নিয়ে একাধিকবার অভিযোগ উঠেছে। রেলে অস্বাস্থ্যকর খাবার পেয়েছিলেন খোদ এক কেন্দ্রীয় মন্ত্রীই। তবে রেলের আশ্বাস, ঘাবড়ানোর কিছু নেই। মরা মুরগি রান্না করা হচ্ছে না। কড়া নজরদারি রাখা হচ্ছে। কীভাবে?   নির্দিষ্ট সংস্থার কাছ থেকে চিকেন কেনে আইআরসিটিসি। প্যাকেটজাত মাংস কেনা হয়। কোথা থেকে মাংস কেনা হচ্ছে, তার বিল জমা দিতে বলা হয়েছে ভেন্ডারদের। ভাউচার না দেওয়া হলে টাকা মেটানো হবে না বলে স্পষ্ট জানিয়েছে রেল। পাশাপাশি নজরদারিও করা হবে।